2 vas wat onwettig rybewyse uitreik | Netwerk24
Deur Charné Kemp 17 September 2018 05:24
’n Verkeersbeampte en ’n bestuurskooleienaar het Vrydag op aanklagte van korrupsie in die landdroshof in Prieska, in die Noord-Kaap, verskyn.
Een van die mans word in hegtenis geneem. Foto: Verskaf
Selwyn Bosch (46), die beampte, en Paul Faroa (61) is vroeër verlede week aangekeer.
Hulle is op R7 000 borgtog elk vrygelaat.
Die Valke, tesame met ander polisie-eenhede, het die mans ná ’n klopjag in hegtenis geneem.
Nomthandazo Mnisi, Valke-woordvoerder, sê die plaaslike misdaadrekordsentrum en die taktiese reaksie-eenheid was deel van die klopjag.
“Die mans word daarvan verdink dat hulle tussen 2014 en 2017 saamgewerk het om oor naweke, wanneer die kantoor gesluit is, mense na die verkeerskantoor te bring, waar hulle onwettig leerlingrybewyse en rybewyse uitgereik het. Die verdagtes het na bewering omkoopgeld hiervoor ontvang.
“Ons het op etlike bewysstukke, insluitend dokumente, beslag gelê,” sê sy.
Meer oor: Prieska | Noord-Kaap | Inhegtenisname